C 139/14

Tarybos motyvų pareiškimas. Tarybos pozicija per pirmąjį svarstymą siekiant priimti Europos Parlamento ir Tarybos reglamentą, kuriuo iš dalies keičiamas Reglamentas (EB) Nr. 862/2007 dėl Bendrijos migracijos statistikos ir tarptautinės apsaugos statistikos

(2020/C 139/02)

I. ĮVADAS

2018 m. gegužės 16 d. Komisija pateikė Tarybai pasiūlymą dėl Europos Parlamento ir Tarybos reglamento, kuriuo iš dalies keičiamas Europos Parlamento ir Tarybos reglamentas (EB) Nr. 862/2007 dėl Bendrijos migracijos statistikos ir tarptautinės apsaugos statistikos.

Siekdama paspartinti diskusijas, tuo metu pirmininkavimui besirengianti Austrija 2018 m. gegužės 31 d. pradėjo rašytines konsultacijas su delegacijomis dėl pasiūlymo. Pirmininkaujančios valstybės narės kompromisinis pasiūlymas buvo parengtas atsižvelgiant į delegacijų pastabas, pateiktas tų konsultacijų metu, ir buvo aptartas 2018 m. liepos 11 d., rugsėjo 3 ir 26 d. ir Tarybos Statistikos darbo grupės posėdžiuose.

Peržiūrėtas pirmininkaujančios valstybės narės kompromisinis pasiūlymas, į kurį buvo įtraukti keli 2018 m. rugsėjo 26 d. Statistikos darbo grupės posėdyje pasiūlyti pakeitimai, buvo patvirtintas 2018 m. spalio 18 d. taikant supaprastintą rašytinę procedūrą. 2018 m. spalio 31 d. Nuolatinių atstovų komitetas patvirtino įgaliojimus padėti tarpinstitucines derybas dėl peržiūrėto Migracijos statistikos reglamento.

Austrijos pirmininkavimo laikotarpiu 2018 m. gruodžio mėn. surengtas pirmasis politinio trišalio dialogo posėdis ir techninis posėdis; po to pirmininkaujanti Rumunija toliau intensyviai rengė politinius ir techninius posėdžius su Parlamentu ir Komisija. 2019 m. sausio 25 d. techniniame posėdyje parengta galutinė peržiūrėto Migracijos statistikos reglamento kompromisinio teksto redakcija; ji vėliau buvo preliminariai patvirtinta 2019 m. sausio 31 d. įvykusiame politinio trišalio dialogo posėdyje.

Vis dėlto pirmiau nurodytas kompromisinis tekstas nesulaukė pakankamo delegacijų pritarimo. Todėl, remdamasi padaryta pažanga, tuo metu pirmininkaujanti Rumunija tęsė diskusijas, kad būtų pasektas kompromisas, kuris būtų priimtinas daugumai valstybių narių.

2019 m. balandžio 16 d., remdamasis Piliečių laisvių, teisingumo ir vidaus reikalų (LIBE) komiteto pranešimu, Parlamentas per pirmąjį svarstymą priėmė poziciją dėl peržiūrėto Migracijos statistikos reglamento.

Tuo metu pirmininkaujanti Suomija tęsė pirmininkavusios Rumunijos pastangas, 2019 m. rugsėjo 26 d. ir spalio 31 d. Statistikos darbo grupės posėdžiuose surengdama tolesnes diskusijas dėl peržiūrėto Migracijos statistikos reglamento. Pirmininkaujanti Suomija parengė antrą kompromisinį pasiūlymą, išdėstytą dokumente 13450/19; jam delegacijos 2019 m. lapkričio 20 d. Nuolatinių atstovų komiteto posėdyje plačiai pritarė.

Pirmiau nurodytas kompromisinis pasiūlymas buvo pateiktas 2019 m. lapkričio 28 d. įvykusiame politinio trišalio dialogo posėdyje ir, pakeitus 11 konstatuojamąją dalį, buvo preliminariai patvirtintas.

Tarpinstitucinėse derybose parengtas pirmiau nurodytas kompromisinis tekstas, išdėstytas dokumente 13193/19, buvo pateiktas svarstyti 2019 m. lapkričio 28 d. Tarybos Statistikos darbo grupės posėdyje; jam pritarė didelė dauguma delegacijų. 2019 m. gruodžio 4 d. Nuolatinių atstovų komitetas patvirtino susitarimą, pasiektą dėl dokumente 13193/19 išdėstyto peržiūrėto Migracijos statistikos reglamento.

2019 m. gruodžio 9 d. posėdyje Europos Parlamento LIBE komitetas balsavo dėl trišalio dialogo metu sutarto teksto. Vėliau Nuolatinių atstovų komiteto pirmininkas gavo LIBE komiteto pirmininko laišką, kuriame nurodyta, kad tekstą peržiūrėjus teisininkams lingvistams jis rekomenduos LIBE komiteto posėdyje ir plenariniame posėdyje patvirtinti trišalio dialogo metu pasiektą susitarimą be pakeitimų, ir pridėtą peržiūrėto Migracijos statistikos reglamento tekstą (dok. 15174/2/19 REV 2).

2020 m. sausio 27 d. Taryba pasiekė politinį susitarimą dėl peržiūrėto Migracijos statistikos reglamento (dok. 15244/1/19 REV 1 + COR 1). Reglamento tekstas vėliau buvo peržiūrėtas teisininkų lingvistų.

II. TIKSLAS

Patikima, aktuali ir laiku teikiama statistika yra labai svarbus politikos formavimo veiksnys. Šio peržiūrėto reglamento tikslas yra užtikrinti tokios statistikos prieinamumą migracijos ir tarptautinės apsaugos srityje, todėl – padėti įgyvendinti Europos migracijos darbotvarkę.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

Kad būtų pasiektas susitarimas, reikėjo nuodugniai aptarti kelis peržiūrėto Migracijos statistikos reglamento aspektus: tam tikras apibrėžtis, vartotinas duomenų rinkimo srityje, naujus rinktinus duomenis, su neatidėliotinu duomenų rinkimu susijusias nukrypti leidžiančias nuostatas, naujų duomenų rinkimo finansavimą ir deleguotųjų / įgyvendinimo aktų naudojimą.

Terminų apibrėžtys

Parlamentas pasiūlė pakeisti tam tikras apibrėžtis, vartotinas duomenų rinkimo srityje, ir duomenų rinkimo tikslu terminų „nelegali migracija“ ir „lytis“ nebevartoti, o vietoj to pradėti vartoti terminus „neteisėta migracija“ ir „socialinė lytis“. Taryba primygtinai reikalavo palikti dabartines apibrėžtis. Toks pakeitimas į Komisijos pasiūlymą dėl peržiūrėto Migracijos statistikos reglamento nebuvo įtrauktas ir po tam tikrų diskusijų Parlamentas sutiko, kad duomenų rinkimo tikslu būtų toliau vartojami terminai „nelegali migracija“ ir „lytis“, nors pabrėžė, kad būtina vartoti teisingus ir nediskriminacinius terminus.

Naujų duomenų rinkimas

Pirminiame Komisijos pasiūlyme dėl peržiūrėto Migracijos statistikos reglamento pasiūlyta atnaujinti 2007 m. reglamentą dėl migracijos statistikos nustatant tam tikrų pakeitimų, susijusių su duomenų rinkimu tarptautinės apsaugos, neteisėtai esančių trečiųjų šalių piliečių grąžinimo, perkėlimo ir leidimų gyventi srityse.

Informacija apie daugelį šių naujų kintamųjų ir smulkesnį duomenų suskirstymą jau buvo renkama savanoriškai, ir Komisija siekė nustatyti privalomo šių naujų duomenų rinkimo teisinį pagrindą.

Parlamentas iš viso pasiūlė 91 peržiūrėto Migracijos statistikos reglamento pakeitimą. Iš šių pakeitimų 55 pakeitimai buvo pateikti siekiant išplėsti privalomo duomenų rinkimo aprėptį ir be tų, kuriuos siūlo Komisija, pradėti rinkti netgi dar daugiau naujų duomenų (nauji kintamieji ir nauji smulkiau suskirstyti duomenys) tiek tarptautinės apsaugos, leidimų gyventi ir grąžinimo atžvilgiu, tiek tarptautinės migracijos ir neteisėto atvykimo ir buvimo prevencijos atžvilgiu, kurių atnaujinimas pirminiame Komisijos pasiūlyme nebuvo numatytas.

Atsižvelgdama į tokį siūlomą didelį peržiūrėto reglamento taikymo srities išplėtimą, kaip kompromisą Taryba pasiūlė numatyti bandomųjų projektų koncepciją, kad galimybė rinkti keletą pasiūlytų naujų kintamųjų ir smulkiau suskirstytų duomenų būtų išsiaiškinta bandomaisiais projektais užuot pradėjus rinkti duomenis nedelsiant, ir nauji duomenys galėtų būti renkami tik tuo atveju, jei bandomųjų projektų išvada būtų teigiama.

Po intensyvių derybų dalis Parlamento prašymo dėl naujų duomenų rinkimo buvo įtraukta į neatidėliotiną duomenų rinkimą, dalies prašymo buvo atsisakyta (ypač kalbant apie tuos siūlomus rinkti duomenis, kurie, tikėtina, neduos reikšmingų / vertingų rezultatų), o dalis pirmiausia bus išbandyta bandomaisiais projektais.

Nukrypti leidžiančios nuostatos

Taryba paprašė, kad tais atvejais, kai peržiūrėtam Migracijos statistikos reglamentui įgyvendinti reikėtų iš esmės keisti valstybės narės nacionalinę statistikos sistemą, peržiūrėtame reglamente būtų numatyta galimybė ribotą laikotarpį leisti taikyti tinkamai pagrįstas nukrypti leidžiančias nuostatas. Taryba nurodė, kad šie esminiai pakeitimai gali būti reikalingi visų pirma dėl poreikio gerinti savalaikiškumą, pritaikyti duomenų rinkimo būdus, įskaitant galimybes naudotis administraciniais šaltiniais, arba sukurti naujas duomenų rengimo priemones. Parlamentas sutiko, kad tokia nuostata į peržiūrėtą reglamentą būtų įtraukta ir kad Komisijos prašymu tokią nukrypti leidžiančią nuostatą būtų galima taikyti iki trejų metų, numatant galimybę ją pratęsti dar dvejiems metams.

Finansavimas

Kaip papildomą apsaugos sąlygą valstybėms narėms, atsižvelgiant į labai išplėstą naujų duomenų rinkimo aprėptį, Taryba paprašė įtraukti naują straipsnį dėl finansavimo, kad valstybėms narėms būtų užtikrinta galimybė gauti ES finansinę paramą peržiūrėto Migracijos statistikos reglamento įgyvendinimui. Parlamentas sutiko, kad būtų įtraukta tokia apsaugos sąlyga, pagal kurią valstybės narės galėtų gauti ES paramą tiek naujų statistikos metodų parengimui (įskaitant dalyvavimą bandomuosiuose projektuose), tiek naujų duomenų rinkimo būdų sukūrimui ir (arba) įdiegimui.

Deleguotieji / įgyvendinimo aktai

Taryba pritarė Komisijos pasiūlymui, kad pagal peržiūrėtą Migracijos statistikos reglamentą Komisijai turėtų būti suteikti įgaliojimai priimti įgyvendinimo aktus, nors Parlamentas siūlė naudoti deleguotuosius aktus apibrėžčių atnaujinimo, smulkesnių duomenų suskirstymo ir taisyklių dėl tikslumo ir kokybės standartų nustatymo tikslu. Derybų metu buvo sutarta, kad įgaliojimai apibrėžčių keitimui nebūtini, todėl įgaliojimų delegavimui pagal peržiūrėtą reglamentą, įskaitant smulkesnį duomenų suskirstymą, galėtų būti naudojami įgyvendinimo aktai.

IV. IŠVADA

Per pirmąjį svarstymą priimta Tarybos pozicija atspindi Tarybos ir Europos Parlamento derybose, padedant Komisijai, pasiektą kompromisą. Peržiūrėtu Migracijos statistikos reglamentu, kai tik jis bus priimtas, bus pagerintas dabartinis duomenų rinkimas migracijos srityje ir išplėsta šiuo metu renkamų duomenų aprėptis. Dėl jo bus surenkama daugiau duomenų apie tarptautinę apsaugą, leidimus gyventi, neteisėto atvykimo ir buvimo prevenciją, taip pat neteisėtai esančių trečiųjų šalių piliečių grąžinimą. Be to, reglamentu bus suteikta galimybė bandomaisiais projektais išbandyti dar patikimesnio duomenų rinkimo šiose srityse įgyvendinamumą, todėl juo prisidedama prie Europos migracijos darbotvarkės įgyvendinimo.